钦定古今图书集成/理学汇编/文学典/第120卷 > 《与刘孝绰书》元·帝
## 钦定古今图书集成/理学汇编/文学典/第120卷 > 《与刘孝绰书》元·帝

孝绰为廷尉正，携妾入府，被劾免官时世祖为湘东王，出镇荆州，与孝绰《书》，孝绰答之。

君屏居多暇，差得肆意典坟，吟咏情性，比复希数古
人，不以委约，而能不技痒。且虞卿、史迁，由斯而作，想
摛属之兴，益当不少。洛地纸贵，京师名动，彼此一时，
何其盛也！近在道务闲微得点翰，虽无纪行之作，颇
有怀旧之篇。至此已来，众诸屑役。小生之诋，恐取辱
于庐江；遮道之奸，虑兴谋于从事。方且搴帷自厉，求
瘼不休，笔墨之功，曾何暇豫。至于心乎爱矣，未尝有
歇。思乐惠音，清风靡闻，譬夫梦想温玉，饥渴明珠，虽
愧卞随，犹为好事。新有所制，想能示之，勿等清虑，徒
虚其请。无由赏悉，遣此代怀。数路计行，迟还。芳札。